פגי לי

פגי לי (באנגלית: Peggy Lee; נולדה כנורמה דלוריס אגסטרום, Norma Deloris Egstrom;‏ 26 במאי 1920 - 21 בינואר 2002) הייתה זמרת ג'אז, שחקנית קולנוע ופזמונאית אמריקאית פופולרית משנות הארבעים ועד שנות השישים. פגי לי נולדה בשם נורמה דלוריס אגסטרום לאב ממוצא שוודי ולאם ממוצא נורווגי בדקוטה הצפונית, ארצות הברית. היא הייתה השביעית מבין שמונה ילדי המשפחה. אמה נפטרה כשהייתה לי בת 4. עוד בשנות לימודיה בבית הספר שרה בתחנות רדיו מקומיות, אחד ממנחי תוכניות אלה שינה את שמה לשם פגי לי. בגיל 17 נסעה ללוס אנג'לס ולאחר מכן המשיכה לשיקגו, שם הופיעה ב-Buttery Room שבמלון אמבסדור בעיר. שם שמע אותה מוביל הביג בנד בני גודמן והתלהב. ב-1941 הצטרפה פגי לי ללהקתו ונשארה עמה שנתיים. ב-1942 היה לה כבר להיט שהגיע למקום הראשון במצעד הפזמונים, Somebody Else Is Taking My Place וב-1943 הגיע להיטה השני ?Why Don't You Do Right למקום הראשון, מכר למעלה ממיליון עותקים והפך אותה לכוכבת. באותה שנה השתתפה בשני סרטים יחד עם תזמורתו של בני גודמן, Stage Door Canteen ו-The Powers Girl. בראשית 1943 הצטרף לתזמורת גיטריסט בשם דייב ברבור (Dave Barbour), השניים התאהבו והפרו את אחד מכלליו של גודמן לפיו אסור שיהיו יחסים רומנטיים בין נגני התזמורת לזמרת. במרץ אותה שנה נישאו השניים ועזבו את תזמורתו של גודמן. ב-11 בנובמבר 1943, נולדה לזוג בת, ניקי לי פוסטר. ב-1947, לאחר ששהתה בבית וגידלה את בתם ניקי הוחתמה על ידי דייב דקסטר לחברת התקליטים קפיטול רקורדס והקליטה מספר להיטים שהגיעו למקום הראשון במצעדי הפזמונים בהם "מניינה" (Mañana). כמו כן כתבה מילים לשירים אותם הלחין בעלה, חלקם היו פופולריים ביותר באותה תקופה. אחד מלהיטיה המפורסמים היה "עגילי זהב" מתוך הסרט "עגילי זהב" שהלחין ויקטור יאנג. ב-1951 התגרשה מברבור אך המשיכה לכתוב שירים, יחד עם מלחינים כהרולד ארלן, דיוק אלינגטון, קווינסי ג'ונס, מל טורמה וויקטור יאנג. בין השירים שכתבה נמנים "ג'וני גיטר" (עם ויקטור יאנג), "אל תעשן במיטה" (עם ארלן) ו"הלב הוא צייד בודד" שנכתב עם מל טורמה. ב-1952 הופיעה בחידוש לסרט זמר הג'אז וב-1955 הופיעה כמדובבת בסרט האנימציה של וולט דיסני, היפהפייה והיחפן, לו גם כתבה מילים לחלק מהשירים. למעשה דמות כלבת הפקינז "פג" הוכנסה לסרט כדי לאפשר ללי להשתתף בו. באותה שנה גילמה את דמותה של רוז הופקינס בסרט Pete Kelly's Blues, עבור תפקיד זה הייתה מועמדת לפרס אוסקר לשחקנית המשנה הטובה ביותר. היא זכתה גם בשלושה פרסי גראמי, בהם אחד על מפעל חיים. בין השנים 1953 - 1959 הקליטה תשעה תקליטים בחברת דקה, ולאחר מכן חזרה לקפיטול עד 1972 והוציאה עוד 32 תקליטים, ברובם שרה סטנדרטים של ג'אז. ב-1960 הקליטה את להיטה הגדול ביותר Fever, זה היה למעשה חידוש של שיר מ-1956, אך היא הפכה אותו למזוהה עמה באופן מוחלט ואף הוסיפה לו שני בתים ("רומיאו ויוליה" וקפטן סמית ופוקהונטס). לפגי לי היו עוד שלושה פרקי נישואין קצרי-ימים, עם השחקן בראד דקסטר (1953), עם השחקן דווי מרטין (1956 - 1958) ועם נגן כלי ההקשה ג'ק דל ריו (1964–1965). היא המשיכה להופיע עד ימיה האחרונים למרות שסבלה מסוכרת. היא נפטרה מהתקף לב ב-21 בינואר 2002, בהיותה בת 81. בתה ניקי מתה 13 שנים אחריה ב-14 בנובמבר 2014. ב-1995 זכתה פגי לי לפרס גראמי למפעל חיים. זמרים רבים ציינו את שמה כהשראה לשירתם, בהם ג'ודי גרלנד, פרנק סינטרה, פול מקרטני, בט מידלר, מדונה ודאסטי ספרינגפילד. ב-2003 התקיים לזכרה מופע מחווה בקרנגי הול בניו יורק בהשתתפות ננסי סינטרה, דבי הארי ("בלונדי"), פטולה קלארק ועוד. הדמות מיס פיגי מתוכנית החבובות נעשתה בהשראתה של פגי לי שקראה לעצמה בהופעותיה "מיס פגי לי". Johnny Guitar Peggy Lee, Miss Peggy Lee: An Autobiography, 2002, Bloomsbury (UK), ISBN 0-7475-5907-4 Peter Richmond, Fever: The Life and Music of Miss Peggy Lee, 2006, Henry Holt and Company, ISBN 0-8050-7383-3 Robert Strom, Miss Peggy Lee: A Career Chronicle, 2005, McFarland Publishing, ISBN 0-7864-1936-9 מדיה וקבצים בנושא פגי לי בוויקישיתוף אתר האינטרנט הרשמי של פגי לי (באנגלית) פגי לי, ברשת החברתית פייסבוק פגי לי, ברשת החברתית אקס (טוויטר) פגי לי, ברשת החברתית אינסטגרם פגי לי, סרטונים בערוץ היוטיוב פגי לי, במסד הנתונים הקולנועיים IMDb (באנגלית) פגי לי, באתר AllMovie (באנגלית) פגי לי, באתר Rotten Tomatoes (באנגלית) פגי לי, במסד הנתונים הקולנועיים KinoPoisk (ברוסית) פגי לי, באתר אפל מיוזיק (באנגלית) פגי לי, באתר ספוטיפיי פגי לי, באתר Last.fm (באנגלית) פגי לי, באתר AllMusic (באנגלית) פגי לי, באתר MusicBrainz (באנגלית) פגי לי, באתר דיזר פגי לי, באתר Discogs (באנגלית) פגי לי, באתר Songkick (באנגלית) פגי לי, באתר SecondHandSongs פגי לי, באתר בנדקמפ פגי לי, באתר בילבורד (באנגלית) מרב יודילוביץ', מתה הזמרת פגי לי, באתר ynet, 22 בינואר 2002 מיכל פלטי, מתה זמרת הג'אז פגי לי, באתר הארץ, 23 בינואר 2002 פגי לי באתר היכל התהילה של כותבי השירים (באנגלית) ביוגרפיה ודיסקוגרפיה באתר Allmusic (באנגלית) פגי לי, באתר "Find a Grave" (באנגלית) פגי לי, באתר אנציקלופדיה בריטניקה (באנגלית) "היפהפייה והיחפן", במסד הנתונים הקולנועיים IMDb (באנגלית)